runetrust/blame-folketinget-dk huggingface dataset:
Karin Liltorp (ALT), 2025-11-06:
Tak for ordet.
Det var før min tid, men jeg hørte jo historien om, at Alternativet faktisk gerne ville være med og ikke havde nogen ublu krav, men det er det, der altid er sjovt ved det her politiske spil.
Så vi endte med at blive smidt ud af forhandlingerne, hvilket vi jo synes er ærgerligt, fordi der er masser af gode elementer i reformen.
Vi har allerede fået opsummeret, at forslaget handler om at flytte en række sundhedsopgaver fra kommunerne til regionerne.
Der er brug for mere sammenhæng.
I dag oplever alt for mange borgere at falde mellem systemerne, fordi ansvaret er delt op.
Kvalitet i sundhed skal ikke afhænge af postnummer.
Men der bliver også nævnt en del bekymringer i høringssvarene, som skal tages alvorligt.
Jeg kan dog ikke helt lure, om de her bekymringer måske kommer en postgang for tidligt, fordi en masse af de ting, de spørger ind til, i virkeligheden ikke er afklaret endnu.
Bl.a. peger KL, FOA og Dansk Sygeplejeråd på, at finansieringen ikke er tydelig nok, og at medarbejderen står i usikkerhed, og at det kan skabe problemer.
Vi skal selvfølgelig sikre, at der er klar økonomi og tryghed for de ansatte, før man flytter opgaverne.
For mig er det også vigtigt at fremhæve, at sundhed ikke kun handler om behandling.
Det handler også om alt det, der gør, at vi holder os sunde i første omgang: forebyggelse, trivsel, fællesskab og mental sundhed.
Her mangler der måske noget i lovforslaget.
Så jeg håber bare på, at vi sørger for, at den her reform bliver koblet tættere til den kommende folkesundhedslov, så vi får et mere tydeligt fokus på netop trivsel, bevægelse og forebyggelse i hverdagen.
Som udgangspunkt bakker vi op om lovforslaget.
Tak for ordet.
Christoffer Aagaard Melson (V), 2025-11-06:
Tak for det.
Det er en stor dag, synes jeg, for det danske sundhedsvæsen og for os i Venstre.
Det har været en meget lang proces at nå hertil.
Undskyld, jeg er lidt forpustet.
Jeg har et barn, der er syg med skoldkopper, som jeg skulle hente ved svigermor og bringe et andet sted hen, men jeg nåede det.
Det har været en proces, hvor vi har haft en Sundhedsstrukturkommission, der har kigget grundigt ned i de her problemstillinger, særlig omkring sammenhæng og omkring hvordan vi fremtidssikrer vores sundhedsvæsen, så de giver den rigtige behandling til bl.a. kronikere og ældre medicinske patienter, som allerede i dag har svært ved at få den rigtige behandling, og om, hvordan vi sikrer sammenhængen i behandling på tværs af kommuner, regioner og andre aktører i vores sundhedsvæsen.
Jeg synes, at vi med det her lovforslag laver en lang række af de tiltag, som jeg tror på, og som eksperterne tror på, og som vi i fællesskab i alle de partier – også alle dem, der endte med ikke at være med – har diskuteret i bund.
Jeg synes, vi kommer med et helstøbt forslag til, hvordan vi løser nogle af de udfordringer, vi har i et godt sundhedsvæsen, og jeg tror på, at det kommer til at gøre en forskel.
Jeg vil gerne fremhæve lægedækningen, som desværre er blevet mere og mere ulige.
Vi har haft færrest læger der, hvor folk er mest syge.
Det gør vi op med med en lang række initiativer, både med større national planlægning, andre incitamentsstrukturer og mange flere redskaber til regioner og sundhedsråd i forhold til at sikre den rigtige lægedækning.
Så vil jeg også gerne fremhæve, at vi flytter forebyggelsen for patienter, der har været i kontakt med sundhedsvæsenet, til regionerne.
Det tror vi på vil gøre en stor forskel i forhold til at forebygge indlæggelser, altså at dem, der, kan man sige, sparer pengene, ved at patienterne ender inde på sygehuset, også har ansvaret for forebyggelsen.
Nu har jeg selv også en fortid som kommunalpolitiker, og det har været et meget svært felt at arbejde med, fordi man skulle overtage en opgave, hvor man egentlig ikke fik pengene fra det, der blev sparet et andet sted.
Og så kulle man så finde, kan du sige, pengene et andet sted inden for det kommunale budget.
Jeg tror, det vil gøre en stor forskel at få ryddet den barriere af vejen.
Så med de ord vil jeg bare sige, at jeg har været superglad for processen.
Jeg tror på, vi nu får lavet den største forandring i vores sundhedsvæsen i mange år, men også en forandring, der er så gennemtænkt og kommer så langt rundt, at det er en forandring, der vil sikre, at vi har et robust sundhedsvæsen i mange år ud i fremtiden.
Tak for ordet og undskyld forpustelsen.
Sophie Løhde (V), 2025-11-06:
Først og fremmest tænker jeg ikke, at der er mangel på interesse for sundhedsvæsenet sådan i al almindelighed og ej heller hos Enhedslistens ordfører, som jeg i øvrigt også i mange sammenhænge har et ganske glimrende samarbejde med.
Men jeg studsede måske mere over den sådan manglende debat om indholdet i lovforslaget her i dag, som trods alt repræsenterer et meget, meget stort lovforslag som led i en kæmpestor sundhedsreform.
For så vidt angår det her med sådan en såkaldt lighedsgaranti, synes jeg jo mest af alt, at det lidt er sådan et politikersvar på, at nu skal vi have nogle fine ord på noget papir, hvor jeg i hvert fald som sundhedsminister jo er mere optaget af den forskel, vi skal gøre i virkeligheden.
Det er jo indholdet i sundhedsreformen, der er interessant.
Bare ét eksempel på, at vi skaber mere lighed i sundhedsvæsenet, er jo, at vi nu laver en national fordeling i forhold til bl.a. praktiserende læger.
Så vi starter med at gøre lægedækningen bedre de steder, den er dårligst, frem for at gøre den gode lægedækning bedre de steder, den allerede er god – fordi vi vedstår os og tager et ansvar for, at det simpelt hen ikke kan være rigtigt, at der er områder af Danmark, bl.a. i det nuværende Region Sjælland, som ikke har en tilstrækkelig god lægedækning, og hvor borgerne fortjener at have deres egen faste læge.
Det er jo også en afgørende forudsætning for at kunne skabe mere lige adgang til sundhedsvæsenet.
Peder Hvelplund (EL), 2025-11-06:
Tak for det.
Det er jo netop en debat, der er præget af mange flotte ord, når vi taler ulighed i sundhed, men det, der var pointen med at lave en lighedsgaranti, var jo netop at blive konkrete, i forhold til at vi så skulle måle på det og sikre, at vi havde uvildige eksperter, som kunne være med til at vurdere
: Leverer vi så reelt set også på det her – ikke altid i forhold til hvad embedsmænd i Indenrigs- og Sundhedsministeriet siger, men også i forhold til hvad de eksperter, der står ude i virkeligheden, oplever konkret, altså, reducerer det her i virkeligheden ulighed i sundhed?
Så hvorfor er det, at vi ikke skulle sikre den garanti og sikre, at der nu også bliver leveret, og at det ikke kun er de flotte ord?
Mette Thiesen (DF), 2025-11-06:
Jeg er så meget et vanemenneske, at jeg rejste mig forgæves ad flere omgange, fordi der var blevet lavet om på rækkefølgen.
Men nu står jeg har i hvert fald på det rigtige tidspunkt, satser jeg på.
Det her er jo endnu to lovforslag, som er et led i den her sundhedsplan, som Dansk Folkeparti ikke er en del af.
Jeg står her for hr. Peter Kofod, som er vores sundhedsordfører, og vil sige, at der er rigtig mange gode takter i det her.
Generelt set synes jeg jo, at Danmark simpelt hen er for lille et land til, at vi har nogle it-systemer, som ikke kan tale sammen, og noget data, der ikke kan deles.
Men jeg deler selvfølgelig også det, som der blev sagt tidligere fra Liberal Alliance, om, at hver gang man taler om data og deling af data, er vi nødt til at være knivskarpe på, at der er den sikkerhed, der skal være.
Jeg ved også, at Peter Kofod havde nogle spørgsmål til udvalgsbehandlingen af de her to lovforslag, så vi venter med at tage endelig stilling til dem, indtil vi har fået svar på spørgsmålene.
Stinus Lindgreen (RV), 2025-11-06:
Tak for det, tak for ordet.
Danmark er et gennemdigitaliseret samfund, og data er grundstenen i snart sagt alt, hvad vi foretager os.
Det gælder i særdeleshed i sundhedsvæsenet, hvor data og nye teknologier er med til at transformere vores sundhedsvæsen – muliggøre nye behandlinger og give mulighed for behandling tættere på borgerne.
Data understøtter og forbedrer vores sundhedsvæsen, men det skal sikres, at det sker med respekt for datasikkerhed og på en digital infrastruktur, der beskytter borgerne.
Det handler om at bruge data bedre til gavn for patienterne og med fokus på at fastholde den høje grad af tillid, som vi jo heldigvis har i vores samfund.
Med de to lovforslag, som vi behandler sammen nu, tages der er nogle utrolig vigtige skridt i retning af at sikre netop det.
Vi etablerer Digital Sundhed Danmark, hvor stat, regioner og kommuner i fællesskab får ansvaret for en række af de allerede eksisterende digitale løsninger, der i dag er fordelt ud over flere forskellige aktører.
Det skaber fundamentet for at kunne bruge data bedre og udvikle og implementere digitale løsninger langt mere smidigt ind i dag, fordi det fjerner interne barrierer.
Det hænger nøje sammen med det andet lovforslag, som giver ministeren bemyndigelse til at fastsætte nationale krav til digitale løsninger, datastandarder og sikkerhed.
Det er helt afgørende for, at både offentlige og private aktører arbejder i samme retning, at systemerne kan tale sammen.
Det stiller krav om, at der er enighed om noget så sexet som formatering af input- og outputdata, og hvordan systemer kan kommunikere med hinanden om, hvilke informationer der skal bruges, for målet er netop ikke, som også Venstres ordfører var inde på, at vi skal opbygge en ny offentlig mastodont, der skal udvikle enorme statslige it-systemer.
Det er i hvert fald ikke umiddelbart noget, jeg har stor appetit på.
I stedet skal vi samle kræfterne og sikre, at der udstikkes fælles krav til de digitale løsninger, hvor de så end kommer fra.
Systemerne skal nemlig kunne tale sammen, så vi hurtigere kan udbrede digitale løsninger på tværs af landet og tæt på borgerne.
Det skal også sikre en meget mere smidig digital infrastruktur til gavn for forskning og innovation og stadig med respekt for datasikkerhed.
Vi etablerer også Nationalt Center for Sundhedsinnovation, der skal sikre, at vi bliver bedre til at udbrede de nye løsninger og gode idéer, der er i sundhedsvæsenet, for vi ved, at der løbende udvikles nye, innovative sundhedsløsninger, ligesom der laves rigtig mange gode pilotprojekter rundtomkring i sundhedsvæsenet, der viser værdi for patienten, men som aldrig rigtig kommer videre.
Det er spild af tid og ressourcer, og det gavner ikke patienterne.
Det skal vi gøre bedre, og det skal det nye center hjælpe med.
De to lovforslag her vil styrke vores sundhedsvæsen og sikre hurtigere udbredelse af nye løsninger, og Radikale Venstre støtter naturligvis dem begge.
Tak for ordet.
Karin Liltorp (ALT), 2025-11-06:
Tak for det.
Selv om vi igen ikke var med i sundhedsreformen, tror jeg i virkeligheden at jeg er en af dem, der er allermest begejstret for den her del.
Det er så vigtigt for mig, at vi kommer til at udnytte potentialet.
Men jeg er også god til at se de bekymringer og de ting, der kan opstå.
Jeg vil bare lige høre ministeren om den bekymring, jeg har, for, at det bliver sådan et bureaukratisk monster, at det ender med, at det er de allerfærreste, der har adgang, og at der skal sidde en eller anden embedsmand og vurdere, om man synes, at det her er relevant nok til, at de kan få lov at få data.
Er det kun mig, der har den frygt?
Eller hvordan vil man imødekomme alle de høringssvar, der er kommet, som handler om, at vi skal huske at åbne op og se bredt på det her?
For vi ved jo ikke, om det er en eller anden sociolog i Thyborøn, der får den nye gode idé til, hvordan man kunne koble forskellige parametre.
Sophie Løhde (V), 2025-11-06:
Det sidste kunne meget vel være; der bor mange dygtige mennesker i Thyborøn.
Tak for begejstringen for lovforslaget og sundhedsreformen i al almindelighed.
Det glæder mig.
Men lad mig præcisere noget her, for det virker til, at der måske også er lidt misforståelser.
Vi centraliserer jo ikke dataansvaret med lovforslaget her.
Vi skaber en mere koordineret og en mere brugervenlig adgang til eksisterende sundhedsdata.
Ét Kontaktpunkt har alene en, kan man sige, koordinerende funktion.
Det er ikke en eller anden ny dataansvarlig myndighed, og derfor forbliver dataansvaret også hos de oprindelige myndigheder.
Alle beslutninger om dataadgang vil fortsat ske på baggrund af objektive og transparente kriterier.
Nu var ordføreren også så venlig i sin tale at nævne den kommende implementering af European Health Data Space – beklager det engelske udtryk, men det hedder direktivet på engelsk.
Her er vi med Ét Kontaktpunkt faktisk også med til at gå foran i forhold til at vise vejen på europæisk niveau.
Karin Liltorp (ALT), 2025-11-06:
Jeg ved jo godt, at der er meget andet i lovforslaget end lige det her, men det er her, jeg ser det kæmpestore potentiale.
Det er derfor, jeg er så rædselsslagen for, at vi ender med at skyde os selv i foden i stedet for i virkeligheden at få det bredt ud.
Jeg kan jo bare se i høringssvarene, at det også handler meget om det her med bred adgang til data.
Det er også derfor, jeg er interesseret i at høre, om det overhovedet giver mening, at vi sender nogle ændringsforslag ud om, at vi begynder at finpudse forklaringen om, at der er forskel på fuldt anonymiserede data og personspecifik information, så vi faktisk kan få et system, hvor den her anonymiserede data kommer ud til gavn for flest mulige.
Sophie Løhde (V), 2025-11-06:
Det bidrager vi naturligvis meget gerne til som led i udvalgsbehandlingen – selvfølgelig.
Per Larsen (KF), 2025-11-06:
Tak for det, formand.
Det er ganske fornuftigt at sambehandle de her to forslag, fordi der er overlap, men jeg har overset det, og derfor har jeg lavet to taler.
Vi har endnu en gang et lovforslag, som udspringer af sundhedsreformaftalen fra november 2024, som en bred skare af Folketingets partier indgik, herunder os i Det Konservative Folkeparti.
Med forslaget etablerer vi Digital Sundhed Danmark som en selvejende institution ejet af stat, region og kommuner i fællesskab.
Med oprettelsen af Digital Sundhed Danmark samles en række af de opgaver med tilhørende ressourcer, der vedrører de fælles digitale løsninger, sundhedsdataregistre, cyber- og informationssikkerhed og infrastrukturer, der binder sundhedsvæsenet sammen, men som i dag er fordelt på flere aktører.
Vi ved, der er behov for at optimere digitaliseringen.
F.eks. har kommuner og regioner i nogle tilfælde ganske vanskeligt ved at kommunikere sammen, hvilket går ud over patienterne.
Der gives også med forslaget mulighed for etablering af Nationalt Center for Sundhedsinnovation, der skal være med til at styrke en national tværgående koordinering og udvikling og udbredelse af innovative sundhedsløsninger.
Vi Konservative støtter selvfølgelig forslaget.
Så har jeg til L 44 skrevet, at der endnu en gang er tale om en udmøntning af sundhedsaftalen fra den 15. november 2024, som et bredt forankret flertal blandt Folketingets partier har deltaget i.
Lovforslaget er en del af den samlede lovgivningsmæssige gennemførelse af en ny sundhedsreform og udgør en central del af det samlede reformspor, som skal styrke sammenhængen i sundhedsvæsenet på tværs af sektorer og bringe sundhedsvæsenet tættere på den enkelte borger.
Lovforslagets formål er at indfri ambitionen om f.eks. at tilbyde bedre og mere sammenhængende kronikerforløb, mere sambehandling og lige adgang til sundhedsvæsenet på tværs af landet.
Det Konservative Folkeparti støtter selvfølgelig forslaget.
Rosa Eriksen (M), 2025-11-06:
Tak for ordet.
Det handler om, at vi bruger teknologi og data klogt og menneskeligt.
For digitalisering er ikke et mål i sig selv.
Det er et redskab til at skabe mere tid, tryghed og nærhed for både borgere og medarbejdere.
Vi etablerer Digital Sundhed Danmark, en ny fælles organisation, der skal samle og løfte de løsninger, som binder sundhedsvæsenet sammen.
I dag er mange af de opgaver spredt ud på flere aktører.
Nu samles kræfterne i en fælles organisation ejet af stat, regioner og kommuner.
Det betyder, at vi kan trække på de samme data og løsninger til gavn for patienterne og personalet, som får lettere adgang til de oplysninger, de har brug for.
Vi sætter rammen for, hvordan data deles sikkert, og hvordan vi nationalt kan stille krav til digitale standarder og fælles løsninger, så vi ikke skal opfinde det hele forfra i hver region.
Det er sund fornuft, og det er nødvendig modernisering.
Sundhedsdata og digitale løsninger må aldrig skabe afstand.
De skal bruges til at bringe sundhedsvæsenet tættere på borgerne og til at understøtte tryg hjemmebehandling, bedre sammenhæng i patientforløb og mere tid til omsorg i stedet for unødig administration.
Reformen og de to lovforslag bygger på et bredt samarbejde på tværs af partier.
Det er sådan, vi bedst løfter de store sundhedspolitiske opgaver – sammen og med blik for både faglighed, innovation og menneskelighed.
Sophie Løhde (V), 2025-11-06:
Nu var jeg glad for, at Enhedslistens ordfører også fik forklaret, at det handler om, at der skal nedsættes et ekspertudvalg.
Altså, vi har godt nok mange ekspertudvalg på rigtig mange niveauer, og jeg er jo mere optaget af, at vi med sundhedsreformen nu får skabt de forandringer, der skal gøre forskellen for patienterne, når det handler om at sikre ordentlig lægedækning til alle danskerne, altså at alle danskere skal have en læge tæt på; når det handler om at levere sundhedstilbud tættere på borgeren, tættere på patienten, så mere behandling kan foregå i eget hjem, frem for at man hele tiden skal ind og ud af sygehusene.
Det er jo de forandringer, der skaber en langt større lighed i vores sundhedsvæsen, og jeg må sige, at det nok er vigtigere for de fleste patienter, end at vi nedsætter endnu et ekspertudvalg.
Jens Henrik Thulesen Dahl (DD), 2025-11-06:
Tak for det.
Med L 43 etableres Digital Sundhed Danmark som en selvejende institution ejet af staten, regionerne og kommunerne i fællesskab.
Institutioner skal samle og styrke de fælles digitale løsninger, sundhedsdataregistre, cyber- og informationssikkerhed samt den digitale infrastruktur, der binder sundhedsvæsenet sammen.
Samtidig etableres Nationalt Center for Sundhedsinnovation, der skal fremme udviklingen og udbredelsen af innovative løsninger på tværs af sektorer.
F 44 understøtter denne udvikling ved at styrke den nationale planlægningskompetence.
Indenrigs- og sundhedsministeren får bemyndigelse til at fastsætte nationale krav til digitale løsninger, it-standarder og datasikkerhed.
Det skal sikre, at både offentlige og private aktører arbejder i samme retning, og at succesfulde lokale løsninger hurtigt kan skaleres og komme hele landet til gavn.
Danmarksdemokraterne stemmer for begge forslag.
Vi mener, det er afgørende, at vi får et mere sammenhængende og digitalt understøttet sundhedsvæsen, hvor data og teknologi bruges til at forbedre behandlingsforløb og sikre mere ensartede og effektive sundhedsydelser, også tæt på borgerens hjem.
Vi er opmærksomme på, at store digitale transformationer kan skabe udfordringer for både medarbejdere og patienter.
Men vi tror på, at en fælles retning og bedre koordinering vil gavne sundhedssektoren som helhed og i sidste ende de mennesker, som det hele handler om.
Lovforslagene er en naturlig del af den reform, vi har talt om hele dagen, var jeg lige ved at sige, og de understøtter ambitionen om et nært og sammenhængende sundhedsvæsen, også når det gælder digitale løsninger og brugen af sundhedsdata.
Tak for ordet.
Stinus Lindgreen (RV), 2025-11-06:
Tak for det, tak for talen, og tak for at dele bekymringerne, som jeg sådan set godt forstår.
Jeg havde tidligere i dag en samtale med en omkring det her lovforslag – en, der sagde, at det måtte være utrolig svært at være et parti, der ikke var med i aftalekredsen, fordi det er ekstremt kompliceret.
Det er meget, meget teknisk, og der er rigtig meget at forholde sig til.
Vi, der er med, er jo begavet af, at vi har brugt timer og snart dage i ministeriet og har spurgt ind til præcis de her ting, for jeg forstår udmærket godt det, ordføreren siger.
Den bekymring forstår jeg da godt.
Når vi alligevel stemmer for, er det, fordi jeg har rejst præcis de samme bekymringer og haft masser af diskussioner, som flere embedsfolk nok kan bevidne, omkring præcis de her spørgsmål.
For det er vigtigt.
Det er fuldstændig afgørende, at der er tillid fra befolkningen til, at dataen bliver brugt på den rigtige måde og til det formål, man har sagt ja til.
Det her er som sådan ikke et spørgsmål, og jeg har ikke nogen forhåbninger om, at jeg ændrer ordførerens holdning til lovforslaget, men det er blot for at sige, at jeg udmærket godt forstår bekymringen og har rejst det samme.
Jeg føler mig betrygget i, at det er bedre i den nye struktur end i den nuværende, fordi vi får samlet aktørerne, i stedet for at det er spredt ud over flere.
Peder Hvelplund (EL), 2025-11-06:
Jeg skal bestemt heller ikke afvise, at jeg kunne have været overbevist, hvis jeg havde siddet med i aftalekredsen og havde haft mulighed for at stille de samme spørgsmål til embedsværket.
Men når jeg står her som lovgiver på talerstolen i dag, må jeg jo forholde mig til det, jeg selv kan læse ud af lovforslaget, og det, jeg kan se ud fra de høringssvar, der kommer, og det er det, der rejser den bekymring.
Derfor bliver jeg da en lille smule mere tryg ved det, når jeg hører, at ordføreren, som jeg sætter stor pris på, og som jeg også har respekt for, netop i forhold til de spørgsmål her, har rejst den bekymring i behandlingen.
Så det kan da være en lille trøst for mig og for Enhedslisten, at der i hvert fald har været rejst den bekymring.
Men som sagt, når jeg som lovgiver skal stå og tage stilling til det her, bliver jeg jo nødt til at forholde mig til den lovtekst, jeg kan læse, og de høringssvar, der ligger, og det er det, der er baggrunden for, at vi stiller os der, hvor vi gør, i den her sag.
Per Larsen (KF), 2025-11-06:
Tak for det, formand.
Se, vi blev jo i en bred kreds af Folketingets partier for et års tid siden enige om en gennemgribende sundhedsreform, som skal reducere uligheden i sundhed.
For igennem mange år er uligheden bare blevet større og større.
Borgere tæt på de store universitetsbyer har rigtig gode adgange til praktiserende læger, praktiserende speciallæger og store universitetshospitaler, og i nogle egne af Danmark har man ikke kunnet sikre patienterne en almenpraktiserende læge, men ofte et lægetilbud på en klinik bemandet med vikaransatte læger og et stort antal andre sundhedsfaglige.
Praktiserende speciallæger er der enten ingen af eller ganske få, hvis man har behov for at blive tilset f.eks. af en hudlæge, en øre-næse-hals-læge eller en øjenlæge.
Netop de egne af landet er ofte der, hvor de allermest syge bor, altså dem, der er nedslidte og måske ramt af kol, diabetes og andre kroniske sygdomme.
Det har simpelt hen ikke været godt nok, og det har vi ikke kunnet være bekendt.
Det tager vi så også et livtag med med den sundhedsreform, vi har lavet.
Vi forsøger efter allerbedste evne at rette op på de skævheder, som opstod faktisk før den seneste sundhedsreform fra 2007, og som desværre har gjort uligheden større og større.
Nu opruster vi der, hvor behovet er størst.
Vi sender flere sundhedsfaglige derhen, hvor behovet er.
Altså, vi vækster i kapacitet, og det skal foregå de steder, hvor behovet er størst.
Penge betyder jo ikke alt, men sammen med andre gode tiltag skal det nu nok lykkes at tiltrække flere læger.
Der investeres ikke kun i personale, men også i bygninger, som kan være med til at tiltrække personale til nogle gode rammer.
Undskyld, milliardbeløb.
Godt, minister.
Lovforslaget her indeholder en hel del teknik, men med lovforslaget flyttes ansvaret for den patientrettede forebyggelse, akutsygeplejen, dele af genoptræningsindsatsen samt hovedparten af målgruppen for de midlertidige pladser, herunder alle akutpladser, fra kommunerne til regionerne, som så altså også får ansvaret for de ydelser.
Med lovforslaget fastsættes desuden den nationale sundhedsplan.
Den nationale sundhedsplan skal understøtte, at alle borgere på tværs af landet vil blive mødt af en helhedsorienteret indsats og et sundhedsvæsen tæt på borgerne.
Derfor kan vi godt sige, at aftalen er robust og godt gennemarbejdet, og vi Konservative kommer selvfølgelig også til at stemme for lovforslaget, i og med at vi er en del af aftalen og synes, at det er en rigtig god aftale.